
Az irodalom mint nevelési eszköz Karácsony Sándor kezében

Dolgozatomban azt kívánom feltérképezni és elemezni, miként használta Karácsony a különböző irodalmi műfajokat a különböző korosztályok nevelésében, illetve arra is kerestem a választ a kutatásom során, hogy pontosan mire is akarja nevelni az irodalmi művek segítségével az adott korcsoportot. Feltételezem, hogy a számos kritikával, recenzióval (és az általa írt irodalmi művekkel is) nem csak szórakoztatni, hanem kifejezetten nevelni is akar. Azt is próbáltam megfejteni, vajon a kor virágzó és sokszínű irodalmi életéből miért épp azokat a műveket választotta nevelési eszközül, amelyeket. Látható lesz majd, hogy nem mindig a nagyközönség által már jól ismert és elfogadtott szerzőket gyűjti maga köré nevelési munkája során, hanem csakis saját véleménye, és nem a közvélemény alapján választja azokat, akikkel körül veszi magát. Épp ettől lesz azonban izgalmas és vizsgálatra érdemes Karácsony munkássága, nézetei. 



